《赋栖翠楼送曹良金出使归省》
明代·顾清

群山绕湖湖绕山，高楼突起湖山间。湖光如蓝山如黛，云近百里趋凭阑。

主人不出日高坐，笑弄烟雾招云鸾。云鸾空飞渺无迹，但见苍苍竹树相回环。

芳荪小松亦何意，点缀几格娱清閒。大郎新归自天上，春衣五色宫花斑。

楼前拜舞楼上醉，山水亦似回欢颜。烟凝不知晚色改，潦尽更觉湖波宽。

登高作赋远莫致，目极吴江枫叶丹。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。